Rådets beslutning

af 28. november 2002

om tilladelse til, at Grækenlands regering yder støtte til de græske bomuldsproducenter

(2002/972/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 88, stk. 2, tredje afsnit,

under henvisning til den anmodning, som den græske regering fremsatte den 14. oktober 2002, og

ud fra følgende betragtninger:

(1) I 2001 blev Fællesskabets ordning for bomuld ændret med ikrafttrædelsen af Rådets forordning (EF) nr. 1051/2001 af 22. maj 2001 om støtte til bomuldsproduktionen(1), som nu gør det muligt for medlemsstaterne at træffe foranstaltninger til begrænsning af bomuldsproduktionen af miljømæssige årsager. Med denne nye ordning blev der indført en medansvarsmekanisme, der er mere restriktiv end den hidtidige mekanisme. Dette har givet anledning til alvorlige problemer i forbindelse med gennemførelsesbestemmelser, der er fastsat ved forordning (EF) nr. 1591/2001(2) og (EF) nr. 1398/2002(3).

(2) Anvendelsen af den nye ordning for bomuld har som følge af høsten i 2001, hvor der var et særdeles højt hektarudbytte, medført, at den samlede bomuldsproduktion i produktionsåret 2001/02 er blevet meget høj, hvilket har betydet en kraftig nedsættelse af den udligningsgodtgørelse, der udbetales i medfør af forordning (EF) nr. 1051/2001.

(3) De græske myndigheder har ladet 206365 tons ikke-egreneret bomuld udgå af den støtteberettigede mængde for perioden 2001/02. Kommissionen har imidlertid ved forordning (EF) nr. 1398/2002 fastsat mængden af ikke-egreneret bomuld til 1246839 tons. Som følge heraf har anvendelsen af stabiliseringsmekanismen medført en nedsættelse af fællesskabsstøtten.

(4) Denne nedsættelse af støtten har påvirket indkomsten for 93405 landbrugere. En række af disse landbrugere havde foretaget betydelige investeringer for at overholde miljøbestemmelserne og følge god landbrugspraksis. Indkomsttabet bringer en lang række græske bomuldsbedrifters rentabilitet i fare, og der er fare for, at det får meget negative sociale virkninger i de berørte områder.

(5) For at udligne indkomsttilbagegangen for de berørte familier gennem anvendelse af stabiliseringsmekanismen har den græske regering foreslået, at der tildeles støtte til de bomuldsproducenter, der har fulgt god landbrugspraksis for at overholde miljøbestemmelserne. Det samlede støttebeløb vil ikke overstige 90000000 EUR.

(6) Der foreligger således ekstraordinære omstændigheder, som gør, at denne støtte som en fravigelse fra reglerne, og i det omfang det er strengt nødvendig for at genoprette den uholdbare situation, kan anses for forenelig med det fælles marked på de i denne beslutning omhandlede betingelser -

VEDTAGET FØLGENDE BESLUTNING:

Artikel 1

Det anses for foreneligt med det fælles marked, at den græske regering yder en ekstraordinær støtte til bomuldsproducenterne, idet der for produktionsåret 2001/02 ydes en national udligningsgodtgørelse til de bomuldsproducenter i Grækenland, der har fulgt god landbrugspraksis, for de producerede mængder, som Kommissionen har anerkendt som støtteberettigede i henhold til forordning nr. (EF) 1398/2002, og for et støttebeløb, som ikke overstiger 90000000 EUR.

Artikel 2

Denne beslutning er rettet til Den Hellenske Republik.

Udfærdiget i Bruxelles, den 28. november 2002.

På Rådets vegne

M. Fischer Boel

Formand

(1) EFT L 148 af 1.6.2001, s. 3.

(2) Kommissionens forordning (EF) nr. 1591/2001 af 2. august 2001 om gennemførelsesbestemmelser til støtteordningen for bomuld (EFT L 210 af 3.8.2001, s. 10). Senest ændret ved forordning (EF) nr. 1486/2002 (EFT L 223 af 20.8.2002, s. 3).

(3) Kommissionens forordning (EF) nr. 1398/2002 af 31. juli 2002 om fastsættelse for produktionsåret 2001/02 af den faktiske produktion af ikke-egreneret bomuld i Grækenland og den deraf følgende reduktion af målprisen og om fravigelse for produktionsåret 2001/02 af visse forvaltningsbestemmelser og regler for ydelse af støtte i Grækenland (EFT L 203 af 1.8.2002, s. 24).